นภา เกียรติวันชัย - วิกิพีเดีย

# นภา เกียรติวันชัย

### จากวิกิพีเดีย สารานุกรมเสรี

สารานุกรมประเทศไทย
...

นภา เกียรติวันชัย
ข้อมูลส่วนตัว
ชื่อจริง | สุวิทย์ แซ่ตั้ง
ฉายา | ไอ้จิ๋ว
วันเกิด | 27 กรกฎาคม พ.ศ. 2510
สถานที่เกิด | จังหวัดนครราชสีมา
รุ่น | สตอร์วเวท
ผู้จัดการ | แก้ว โคซี่ สหสมภพ ศรีสมวงศ์
สถิติ
ชก | 23
ชนะ | 16
ชนะน็อก | 9
แพ้ | 7
เสมอ | 0

นภา เกียรติวันชัย มีชื่อจริงว่า สุวิทย์ แซ่ตั้ง มีชื่อเล่นว่า " ไก่ " เกิดเมื่อวันที่ 27 กรกฎาคม พ.ศ. 2510 ที่ อ.โชคชัย จ.นครราชสีมา นภาเคยชกมวยไทยมาก่อนในชื่อว่า " โชคชัยจิ๋ว ณ พัทยา " จึงมีฉายาที่แฟนมวยเรียกกันติดปากว่า " ไอ้จิ๋ว " โดยมี " แก้ว โคซี่ " เป็นผู้จัดการ ขึ้นชกที่เวทีลุมพินีหลายครั้ง แต่ไม่ประสบความสำเร็จ จึงหันมาชกมวยสากล ก็ปรากฏว่ามีผลงานที่ดี ชกชนะรวด 4 ครั้ง " บึ๊งอึ่ง " สหสมภพ ศรีสมวงศ์ ในขณะนั้นสร้างนักมวยหลายคนประสบความสำเร็จเป็นแชมป์โลก จึงได้รับการสนุบสนุน โดยได้ชิงแชมป์อินเตอร์ ฯ รุ่นสตอร์วเวท ของสภามวยโลก (WBC) ที่อินโดนีเซีย เมื่อได้แชมป์อินเตอร์ ฯ มาแล้ว ได้ป้องกันตำแหน่งแชมป์ครั้งหนึ่ง จึงได้มีโอกาสขึ้นชิงแชมป์โลกของจริงในรุ่นนี้ กับ ฮิโรกิ อิโอกะ เจ้าของตำแหน่งชาวญี่ปุ่น ที่เมืองโอซาก้า ซึ่งนภาที่ผ่านมาชกมวยสากลมาเพียง 6 ไฟท์ เท่านั้นเอง กลับทำได้ดี น่าจะเป็นผู้ชนะ แต่เมื่อผลการรวมคะแนนออกมา กลับกลายเป็นเสมอกันไป แต่หลังจากนั้น ในการชกนัดล้างตาอีกครั้ง นภาสามารถทำได้ และเป็นผู้ชนะไป กลายเป็นแชมป์โลกคนที่ 13 ของไทย และเป็นคนที่สองที่สามารถได้แชมป์ถึงต่างแดน (คนแรกคือ แสนศักดิ์ เมืองสุรินทร์ ได้แชมป์สมัยที่ 2 จากสเปน)

แต่เมื่อได้แชมป์มา นภา ก็ครองตำแหน่งอยู่ได้ไม่ถึงปี หลังจากป้องกันตำแหน่งครั้งแรกและกลับไปที่ญี่ปุ่นเพื่อป้องกันตำแหน่งกับ ฮิโรกิ อิโอกะ คู่ปรับเดิมแล้ว นภาก็ไปเสียตำแหน่งในการป้องกันครั้งที่ 2 กับ จุม ฮวาน แช นักมวยชาวเกาหลีใต้ ถึงกรุงโซล ประเทศของผู้ท้าชิงเอง หลังจากเสียตำแหน่งไปแล้ว นภามีโอกาสได้ชิงแชมป์อีกถึง 2 ครั้ง ก็ไม่ประสบความสำเร็จเลย เนื่องจากสภาพร่างกายที่ไม่แข็งแกร่งดังเดิม และสายตาก็มีปัญหา โดยได้ชิงกับ ฮิเดยูกิ โอฮาชิ นักมวยชาวญี่ปุ่นที่ได้แชมป์จาก จุม ฮวาน แช ไป โดยแพ้คะแนนไปแบบสู้ไม่ได้ และแพ้น็อก ฮุมเบอร์โต กอนซาเลซ ยก 2 ที่ลอสแองเจลิส แต่นภายังขึ้นชกมวยอีกครั้ง และได้แขวนนวมไป มีความเป็นอยู่ค่อนข้างขัดสน ต้องไปประกอบอาชีพเป็นนักร้องตามคาเฟ่ต่าง ๆ หลังจากนั้นอีกหลายปี ก็กลับขึ้นเวทีมาชกมวยอีก 2 -3 ครั้ง แต่ก็ไม่ประสบความสำเร็จ ปัจจุบัน นภา เกียรติวันชัย ก็ยังคงประกอบอาชีพเป็นนักร้องอยู่เหมือนเดิม โดยที่ล่าสุดได้แสดงเป็นตัวเอกในมิวสิควีดีโอ ของ สันติ ดวงสว่าง โดยเป็นการตีแผ่ชีวิตจริงของตัวเอง

## [แก้] เกียรติประวัติ

- แชมป์เงารุ่นสตรอเวท WBC (2531)
  - ชิง, 26 ม.ค. 2531 ชนะคะแนน นิกโก้ โธมัส (อินโด) ที่ จาการ์ตา
  - ป้องกันครั้งที่ 1, 16 เม.ย. 2531 ชนะคะแนน จิม เซอร์ยามัน (อินโด) ที่ จาการ์ตา
- แชมป์โลกรุ่นสตรอเวท WBC (2531 - 2532)
  - ชิง, 13 พ.ย. 2531 ชนะคะแนน ฮิโรกิ อิโอกะ (ญี่ปุ่น) ที่ โอซาก้า
  - ป้องกันครั้งที่ 2, 10 มิ.ย. 2532 ชนะน็อค ฮิโรกิ อิโอกะ (ญี่ปุ่น) ยก 11 ที่ โอซาก้า
  - เสียแชมป์, 12 ก.ย. 2532 แพ้น็อค จุม กวาน แช (เกาหลีใต้) ยก 12 ที่โซล (ป้องกันแชมป์โลกรุ่นสตรอเวท WBC)
- เคยชิงแชมป์ต่อไปนี้แต่ไม่สำเร็จ
  - ชิงแชมป์โลกรุ่นสตรอเวท WBC, 5 มิ.ย. 2531 เสมอ ฮิโรกิ อิโอกะ (ญี่ปุ่น) ที่ โอซาก้า
  - ชิงแชมป์โลกรุ่นสตรอเวท WBC, 8 มิ.ย. 2533 แพ้คะแนน ฮิเดยูกิ โอฮาชิ (ญี่ปุ่น) ที่ โตเกียว
  - ชิงแชมป์โลกรุ่นไลท์ฟลายเวท WBC, 14 ก.ย. 2535 แพ้น็อค ฮุมเบอร์โต กอนซาเลซ (เม็กซิโก) ยก 2

ดึงข้อมูลจาก "http://th.wikipedia.org../../../%E0%B8%99/%E0%B8%A0/%E0%B8%B2/%E0%B8%99%E0%B8%A0%E0%B8%B2_%E0%B9%80%E0%B8%81%E0%B8%B5%E0%B8%A2%E0%B8%A3%E0%B8%95%E0%B8%B4%E0%B8%A7%E0%B8%B1%E0%B8%99%E0%B8%8A%E0%B8%B1%E0%B8%A2.html".

หมวดหมู่: นักมวยสากลชาวไทยรุ่นมินิมัมเวท | นักมวยสากลชาวไทยรุ่นไลท์ฟลายเวท | ชาวนครราชสีมา

##### Views

- บทความ
- อภิปราย
- รุ่นปัจจุบัน

##### ค้นหา